‘Tshwane het ANC-verkiesingsveldtog befonds’Benjamin Disoloane, streeksvoorsitter en hoof van die EFF in Tshwane. Foto: ANA Die EFF het Donderdag aanklagte van korrupsie en wanadministrasie teen Kgosientso Ramokgopa, die voormalige burgemeester van Tshwane, verskeie beamptes van die stad en die ANC, by die Pretoria-Sentraal polisiestasie ingedien. Benjamin Disoloane, streeksvoorsitter en hoof van die EFF in Tshwane, het gesê die aanklagte hou verband met die gebruik van advertensieborde in die stad tydens die afgelope munisipale verkiesing. “Die advertensieborde is deur die Stad Tshwane bespreek om provinsiale regeringsprojekte te adverteer. Teen die einde van die munisipale verkiesing is die advertensieborde egter deur die ANC gebruik,” het Disoloane gesê. “Ons open hierdie saak omdat ons glo Tshwane het die advertensieborde gehuur. Tydens die verkiesingstydperk het daardie advertensieborde net Jacob Zuma se gesig op hulle gehad.” Volgens Disoloane wou die EFF ook advertensieborde op verskeie plekke in die Tshwane middestad gebruik in aanloop tot die verkiesing op 3 Augustus, maar kon nie, omdat die borde reeds deur Tshwane gehuur is. “Die stad se finansiële hulpbronne is op bedrieglike wyse gebruik om die korrupte en nuttelose ANC se verkiesingsgeluk te bevorder in hul poging om weer te wen. Ten spyte daarvan het die inwoners van Tshwane steeds die korrupte ANC verwerp,” het Disoloane gesê. Matthew Gerstner, Tshwane-burgemeester Solly Msimanga se woordvoerder, het gesê nog korrupsie in die vorige administrasie is intussen ook ontbloot. “Burgemeester Solly Msimanga het forensiese verslae wat multi-miljoene rande se korrupsie deur die vorige regering ontbloot en verskeie ander aanklagte sal binnekort ingedien word,” het Gerstner gesê.